Londýn/Sirte 29. mája (TASR) - Britský koncern BP sa dohodol s Líbyou, že bude v krajine ťažiť plyn. Ako uviedol predseda predstavenstva štátnej líbyjskej spoločnosti National Oil Corporation (NOC) Shokri Ghanem, existuje dohoda týkajúca sa prieskumu ložísk zemného plynu v hodnote 900 miliónov USD, v prepočte 22,7 miliardy SKK.
Hovorca britského premiéra Tonyho Blaira dnes uviedol, že BP sa po viac ako 30 rokoch chce vrátiť na líbyjské ropné a plynové polia. Koncern sa v roku 1974 stiahol z tejto severoafrickej krajiny potom, ako tu prebehlo zoštátnenie ropného priemyslu. "Opäť začíname nadväzovať hospodárske vzťahy s Líbyou. Preto sa spoločnosti ako BP vracajú do krajiny," uviedol hovorca. Odmietol však uviesť bližšie detaily týkajúce sa plánov BP.
Hovorkyňa BP potvrdila, že koncern rokuje o potenciálnych investíciách v Líbyi. "Už niekoľko rokov rokujeme s líbyjskou vládou a dúfame, že sa nakoniec dohodneme," uviedla hovorkyňa, ktorá tiež plány koncernu nešpecifikovala. Koncern však už v januári oznámil, že vedie rozhovory s Líbyou o možnostiach prieskumu a ťažby v krajine, ktoré by mohli viesť k nikoľkomiliardovým investíciám.
Líbya sa opäť dostáva do centra pozornosti medzinárodných ropných spoločností od roku 2004, kedy USA a Európska únia (EÚ) odvolali sankcie voči krajine potom, ako sa Tripolis vzdal svojho programu zbraní hromadného ničenia.
Tony Blair je v súčasnosti na ceste po Afrike. Britský premiér navštívil krajinu po prvý raz v roku 2004. V Líbyi sa tiež znovu angažuje aj ďalší veľký ropný koncern Shell.
Informovali o tom agentúry Reuters a DPA.